KOMISIJOS REGLAMENTAS (EB) Nr. 792/2005
2005 m. gegužės 26 d.
iš dalies keičiantis Komisijos reglamentą (EB) Nr. 348/2005, nukrypstantį nuo Reglamento (EB) Nr. 174/1999 dėl eksporto licencijų galiojimo termino pieno ir pieno produktų sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 31 straipsnio 14 dalį,
kadangi:
(1)
1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 6 straipsnyje yra nustatyti eksporto licencijų galiojimo terminai.
(2)
Kaip atsargumo priemonė, siekiant apsaugoti Bendrijos biudžetą nuo nereikalingų išlaidų ir išvengti spekuliatyvaus eksporto grąžinamųjų išmokų tvarkos taikymo pieno sektoriuje, Komisijos reglamente (EB) Nr. 348/2005 (3) tuo tikslu numatyta, nukrypstant nuo Reglamento (EB) Nr. 174/1999, kad pieno produktų eksporto licencijų, kurioms gauti paraiškos pateiktos nuo 2005 m. kovo 2 d., galiojimas turėtų būti apribotas iki 2005 m. birželio 30 d.
(3)
Atidžiai stebint vidaus ir pasaulio rinką paaiškėjo, kad galima palaipsniui grįžti prie ilgesnio licencijų galiojimo termino nerizikuojant, kad bus pažeistas bendrojo rinkos organizavimo tinkamo funkcionavimo stabilumas. Todėl Reglamentą (EB) Nr. 348/2005 reikėtų atitinkamai iš dalies pakeisti.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 348/2005 1 straipsnis pakeičiamas taip:
„Nukrypstant nuo Reglamento (EB) Nr. 174/1999 6 straipsnio, to straipsnio b ir c punktuose nurodytų produktų eksporto licencijos su iš anksto nustatytomis grąžinamosiomis išmokomis, kurioms gauti paraiškos pateiktos nuo 2005 m. gegužės 27 d. iki 2005 m. birželio 23 d., galioja iki 2005 m. birželio 30 d.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 26 d.